Jesús tjevele niswá neꞌaj tjatja jis lal.
Tjevele:
—Napj jyawca jinwá nosis ntꞌa.
Napj sin ꞌyüsa la sejay Dios mpes.
Ncapj jacon̈,
jaw ntꞌa lyawun̈ jinwá yupj.
Ca jus nlayecj ꞌoyn nyuca la pütꞌüs Dios lal.
Püste ntꞌa lyawun̈ ma salejepj caꞌaj lyawun̈ yupj.
Nin tulucj ca nsem ncapj jacon̈ jis lal —nin tjevele Jesús.
Fariseopan ma jisastsja Jesús nin tjevelá,
mpes tjowelepj jupj lal:
—Jipj niná velen jipj pꞌiyá poꞌó la pꞌin,
mpes ma selecj ncu tꞌücꞌ velen.
Len̈ pjacj cüweles jipj velen tꞌücꞌ way.
—Nin tulucj —tjevele Jesús—.
Nam ꞌa napj pꞌiyá velé napj nin poꞌó,
mopꞌiyá ca nun jus cülayé napj tꞌücꞌ way velé.
Napj selé caꞌaj mpe tjacuwis.
Selé wa caꞌaj jum pꞌa jawasiyá.
Nun ma solejé caꞌaj mpe tjacuwis.
Ma wa solejé caꞌaj ca mis locopyayá.
Gente pꞌin jin nujola nun.
Nun nucú mpes pꞌin nun welé napj ma tꞌücꞌ way velé.
Napj pꞌiyá ma velé pꞌa poꞌó ncu malala jupj.
Mopꞌiyá napj velé na ncu pjaní malala nyuca la tjiji,
ꞌücj niná napj nin velé.
Napj velé jupj poꞌó tꞌücꞌ way.
Ma velé napj nola pꞌin.
Mpapay nin pꞌiyá jola napj nola jinwá.
Nin tjejyama jupj.
”Pꞌa wa mpes nun ca jus cülayé napj pꞌiyá poꞌó velé tꞌücꞌ way.
Napj way pꞌin nin velé tulucj.
La pꞌa nin pꞌiyá vele.
Nun jis papel Moisés tepyacá nin vele ꞌücj niná.
Matꞌe nin pꞌiyá javelepj na,
nun ꞌücj ca mponé tꞌücꞌ way javelepj yupj.
Nin vele jupj popel.
Nin mpes nun ꞌücj jis la pon napj velé.
Napj way pꞌin nin velé tulucj.
Napj velé napj pꞌiyá poꞌó,
napj Mpapay nin pꞌiyá vele wa napj poꞌó.
Nin tjejyama jupj.
Jesús nin tjevele na,
fariseopan la tjüꞌüy jupj lal:
—¿Caꞌaj püꞌü pyapay?
Jupj len̈ quiꞌam.
Jesús jis wala tjevele:
—Nun ma solejé pjacj ne napj.
Ma wa solejé pjacj Mpapay.
Jus cülayé pjacj ne napj,
jus cülayé wa pjacj Mpapay.
Ninana Jesús tjevele Dios wo ntꞌa,
sin ꞌyüsa lis tjiji na neꞌaj.
Neꞌaj jáꞌasatsja tꞌemel jaꞌayapj ntꞌa Dios mpes.
Judiopan jis jepapan pajal tsꞌa ꞌintsja Jesús lal,
mopꞌiyá ma polel ntjiꞌlin̈ Jesús cus la tül.
Newa ma jyáwcatsja Jesús peꞌe jawas.
Judiopan jis jepapan ma topon Jesús tꞌücꞌ way tjevele,
mpes Jesús pꞌa way tjevele yupj jis lal.
Tjevele:
—Napj mis ca quepé pꞌa jawasiyá.
Napj tjum na,
nun ca la ma palá.
Mopꞌin ma ca polel nus nucú.
Nun coꞌliqué na,
newa malala nsem nun,
ne Dios ca nucopj ntülüs malala nyuca la tjüjí mpes.
Napj jum ntꞌa nun ma ca polel nu la cuwis —nin tjevele Jesús.
Mopꞌiyá judiopan jis jepapan la tjüpjütsꞌün Jesús yuwá.
Tjowelepj:
“¿Ncu jupj pꞌiyá ca müꞌüꞌnas jupj?
Nin mpes tjevele ma polel leque jupj jama ntꞌa ca nacj.”
Nin javeleptsja mpes,
Jesús tjevele yupj jis lal tsjan mpes nin tjevele jupj.
Tjevele:
—Nun nosis ntꞌa potjaqué.
Napj Dios püꞌü mpe tjacuwis.
Nun Dios enemigopan popa.
Nam ꞌa nin tulucj.
Nin mpes napj tjevelé nun coꞌliqué na,
newa malala nsem nun.
Nin mpes tjevelé Dios ca nucopj ntülüs malala nyuca la tjüjí mpes.
Nun ma poné napj nin pꞌiyá napj nin tjevelé,
newa malala nsem nun Dios lal,
coꞌliqué na —tjevele jupj.
Judiopan jis jepapan tjowelepj jupj lal:
—Pajal püné jin jele jipj pꞌiyá.
¿Pjacj ne jipj?
Jesús tjevele yupj jis lal:
—Napj nin pꞌiyá lovin nun lal tjevelé.
Napj ꞌücj pülücj cüvelé nun mpes.
ꞌÜcj la veles pajal la pülücj malala nyuca la tjüjí nun.
Nun ma poné napj velé,
mopꞌiyá tꞌücꞌ velé napj.
Pꞌa wa nin tjejyama.
Jupj lovin tꞌücꞌ way vele.
Napj tjapjacas jupj tjevelá,
ninana velé napj nosis ntꞌa patja jis lal —nin tjevele Jesús.
Yupj ma jus nlay Jesús jas tjevele Popay tsjun casapa püꞌü poꞌó.
Mpes Jesús ꞌüsüs tjevele tꞌücꞌ way Popay poꞌó tjevele jupj.
Tjevele:
—Napj pꞌiyá niná Yomen Dios jas tjejyamá.
Nun ca nin müjünsǘ la valas.
Nin la tjüjí na,
ca jus nlayé napj niná napj tjevelé.
Nin la tjüjí na napj lal,
ca jus nlayé wa napj ma lejay napj quelel lejay.
Nun ca jus nlayé napj velé Mpapay nin tjiꞌyüsa la tjiji velé.
Ma pꞌa way velé.
Mpapay nin tjejyama,
newa ncapj cyon̈ca.
Lovin jupj jos jin lejay.
Ma nasapj ꞌos.
Jesús nin véletsja na,
pülücj topon jupj niná Yomen Dios tjevele ca jas majamas.